Kommer oor openbare werke se tenders van R82 miljoen(Foto: Itumeleng English/ANA) Die VF Plus is uiters bekommerd oor die departement van openbare werke se besteding en klaarblyklike vermorsing van geld tydens die Covid-19-tydperk. In ŉ geskrewe vraag van die VF Plus aan Patricia de Lille, die minister van openbare werke, oor of die betrokke departement enige tenders toegeken het wat verband hou met die Covid-19-pandemie en of daar afgewyk is van die standaard-verkrygingsprosedures, het De Lille geantwoord dat daar wel afgewyk is van prosedures weens die ramptoestand. Ingevolge artikel 27(2)(L) van die Rampbestuurswet (nr. 57 van 2002) en die regulasies van die nasionale tesourie, word daar voorsiening gemaak vir die afwyking in die noodverkryging van sekere dienste, items en goedere, soos in haar antwoord vervat. Philip van Staden, woordvoerder van die VF Plus, sê egter minister De Lille se antwoord laat rooi ligte flikker oor die geld wat bestee is. Hy het die volgende enkele voorbeelde aangehaal: “Die totale bedrag wat deur die departement gebruik is in die Covid-19-tydperk vir die noodbesteding sonder om van die gebruiklike verkrygingsprosedures gebruik te maak, beloop R82 706 925,” het Van Staden gesê. “Dit wil voorkom of daar in hierdie tyd skreiend misbruik gemaak is van die afwyking in die normale verkrygingsprosedure en dit is veral nie duidelik of die betrokke maatskappye in staat is om wel die dienste te kan lewer nie.” Hy het bygevoeg daar is by die VF Plus geen twyfel nie dat dit die weg baan vir grootskaalse korrupsie. “Die party sal onder meer wil sien hoe lyk die outomatiese handreinigers wat R3 864 elk gekos het. Hierdie inligting moet ook harde vrae laat opklink oor gedwonge kwarantyngeriewe waarvoor groot bedrae geld bewillig is terwyl dit in ŉ haglike toestand is en nie aan gesondheidstandaarde voldoen nie. Dit wil voorkom of die minister in hierdie stadium geen beheer het oor haar departement se besteding nie en die VF Plus sal toesien dat sy verantwoording doen vir alle uitgawes.”